**Merkkikallion tuulivoimapuisto** on Pohjanmaalla Mustasaaren ja Vaasan rajalla Merkkikallion ympäristössä sijaitseva tuulivoimapuisto, jossa toimii 15 tuulivoimalaitosta. Niiden kokonaiskapasiteetti on 83 megawattia ja vuosituotanto on noin 270 gigawattituntia. Tuulivoimapuiston on rakentanut OX2, sen omistaa kanadalainen eläkerahasto Renewable Power Capital ja sitä operoi OX2.

Yleistä
-------

Merkkikallion tuulivoimapuisto sijaitsee 15 kilometriä Vaasan keskustasta ja 10 kilometriä Mustasaaren Sepänkylästä itään päin. Matkaa tuulivoimapuistosta merenrannikolle on 15 kilometriä. Hankealueen läheisyydessä sijaitsevat kylät Kuni, Mullola, Kolkki, Miekka, Taurila ja Voitila. Tuulipuiston pituus on 3,9 kilometriä, leveys 2,2 kilometriä, ja kaikki voimalaitokset sisällensä sulkevan alueen pinta-ala on 4,6 neliökilometriä. Voimala-alue on kivikkoista metsämaata, joka sijaitsee esimerkiksi Merkkikallion, Kärmeskallion, Storsandshedetin, Tonttemaan, Träskesängarnan ja Brännskogenin alueilla. Voimala-alueelta on tieyhteydet lounaaseen Kyrösjokilaaksoon ja itään Mullolaan seututielle 725 ja siitä eteenpäin valtatielle 8.

Tuulivoimalaitokset ovat yhdysvaltalaisen GE Energyn valmistamaa 5.5−158-mallia, jonka napakorkeus on 161 metriä, tuuliturbiinin halkaisija 158 metriä, ja jonka kapasiteetti on 5,5 megawattia. Voimaloiden tornit ovat lehtikuvan perusteella puoliksi betoni- ja teräsrunkoiset. Voimalat sijaitsevat 15–30 metrin korkeudella mpy.

Voimaloiden tuottama sähkö johdetaan maakaapeleilla 20 kilovoltin jännitteellä alueen eteläpuolella vanhan sähkölinjan viereen rakennetulle sähköasemalle. Siellä sähkön jännite nostetaan 110 kilovolttiin ja johdetaan sähkölinjaan.

Historiaa
---------

### Suunnittelu

OX2 alkoi suunnitella tuulivoimapuistoa vuonna 2013. Yhtiö haki Mustasaaren, Vöyrin ja Vaasan alueille levittäytyvälle tuulivoimapuistolle ja sen rakenteille YVA-menettelyä kesäkuussa 2014, kun se esitteli 22–30 tuulivoimalaitoksen hankettaan Etelä-Pohjanmaan ELY-keskukselle. Hankealueen pinta-ala oli tuolloin 23,3 neliökilometriä. Seudun keskimääräiseksi tuulen nopeudeksi oli mitattu 100 metrin korkeudella 7,0 metriä sekunnissa ja 200 metrin korkeudella 8,4 metriä sekunnissa. Alueen halki kulki sähkölinja, joissa sähkön jännite oli 110 ja 220 kilovolttia. Tiedossa oli, että jännite voidaan tulevaisuudessa nostaa 400 kilovolttiin. Hankkeelle pyydettiin kesäkuussa 2014 ELY-keskukselta lausunto, jonka yhteysviranomainen antoi syyskuussa 2014. Yhteysviranomainen korosti suunnitelmassa olevaa arviota, että tuulivoimaloiden napakorkeus tulisi olemaan 145 metriä ja tuuliturbiinin halkaisija 140 metriä. Sähkön siirto kantaverkkoon tehtäisiin joko tuotantoalueen läpi kulkevaan sähkölinjaan tai omalla linjalla kauempana olevalle sähköasemalle.

Arviointiselostus oli päivätty maaliskuulle 2015 samoin kuin siitä annettu lausuntopyyntö ja kuulutus. Yhteysviranomainen antoi lausuntonsa arviointiselostuksesta kesäkuussa 2015. Siinä voimaloiden määräksi oli ilmoitettu 20–30 ja voimaloiden napakorkeus vaihtoehdosta riippuen korkeintaan 141–149 metriä. Sidosryhmiltä ja yleisöltä oli vastaanotettu lausuntoja ja mielipiteitä melusta, välkkeestä ja lintujen törmäysriskeistä. Yhteisvaikutus vuonna 2015 rakennetun Torkkolan tuulipuiston kanssa väitettiin jääneen liian vähälle huomiolle. Yhteysviranomaisen yhteenvedossa mainittiin liito-oravan, viitasammakon ja lepakoiden huomioiminen voimaloiden sijoittelussa sekä valtioneuvoston julkiasemien uusien meluraja-arvojen huomioiminen sijoittelussa.

Maakuntakaavaan lisättiin vuonna 2015 tuulivoimalle merkitty alue Merkkikallion ympäristöön. Tuulipuisto sijaitsee kahden kunnan alueella, joten sille laadittiin kaksi kuntakohtaista rakennuslupaa. Rakennusluvissa oli ainakin kolmen tuulivoimalan sijoittelusta erimielisyyttä, joista asianomaiset valittivat Vaasan hallinto-oikeuteen ja jonka päätös julkaistiin kesäkuussa 2019. Oikeuden päätöksestä valitettiin vielä Korkeimpaan hallinto-oikeuteen, joka käsitteli sen ja julkaisi siitä päätöksensä huhtikuussa 2021. Korkein hallinto-oikeus hylkäsi valitukset ja rakennuslupien kaikki 15 tuulivoimalaitokset saivat lainvoiman.

### Rakentaminen

OX2, joka oli suunnitellut hankkeen, sai sille rahoittajaksi kanadalaisen eläkerahaston Renewable Power Capital (RPC). Rakentaminen aloitettiin jo kesällä 2021 ennen Korkeimman hallinto-oikeuden päätöstä 12 voimalan rakentamisella. Kun oikeus antoi päätöksensä lokakuussa 2021, lisättiin voimaloiden lukumäärää puuttuvalla kolmella voimalalla rakentamalla myös niille pystytyspaikat. Sähköntuotanto käynnistettiin maaliskuussa 2023.

### Uutisia

Joulukuussa 2023 katkesi tuulivoimapuistossa erään tuulivoimalan yksi siipi. Koska syytä rikkoutumiselle ei aluksi tiedetty, pysäytettiin varotoimena koko tuulivoimapuisto ja vaurioituneen voimalan ympärille pystytettiin aitaus. Vastaavanlainen tapaus sattui saksalaisessa Alfsteds-Ebersdorfin tuulivoimapuistossa syksyllä 2023.

Katso myös
----------

* Luettelo Suomen tuulivoimaloista

Lähteet
-------

1. 1 2 3 4 5 6 7 8 9 10 11  Merkkikallio / Märkenkall *ox2.com*. Helsinki:  OX2 Suomi. Viitattu 26.2.2024.
2. 1 2 3  Björklund, Sebu & Tekoniemi, Sarianne: Tuulivoimalan siipi katkesi ja putosi maahan Pohjanmaalla – tältä rikkoontunut voimala näyttää nyt *yle.fi*.  27.12.2023. Helsinki:  YLE. Viitattu 27.2.2024.
3. 1 2 3 4 5  Merkkikallion tuulivoimapuisto (sijainti maastokartalla) *Karttapaikka*. Helsinki:  Maanmittauslaitos. Viitattu 26.2.2024.
4. 1 2 3  Merkkikallio *www.thewindpower.net*.  17.12.2024. Ranska:  The Wind Power. Viitattu 26.2.2024. (englanniksi)
5. 1 2  GE Energy 5.5-158 *www.thewindpower.net*.  6.7.2024. Ranska:  The Wind Power. Viitattu 26.2.2024. (englanniksi)
6. 1 2 3  Kääriäinen, Juuso: Merkkikallion ja Rustarin tuulipuistot tuottavat nyt sähköä lähes 90 000 kotitaloudelle *yle.fi*.  30.3.2023. Helsinki:  YLE. Viitattu 27.2.2024.
7. 1 2  Merkkikallion tuulivoimapuiston rakentaminen alkaa kanadalaisvaroin *projektiuutiset.fi*.  24.5.2021. Espoo:  RPT Byggfakta Oy. Viitattu 27.2.2024.
8. ↑  Toiminnassa olevat & puretut voimalat (EXCEL) *tuulivoimayhdistys.fi*.  31.12.2023. Helsinki:  Suomen Tuulivoimayhdistys. Viitattu 26.2.2024.
9. 1 2 3 4  Merkkikallion tuulivoimapuisto, Vaasa, Mustasaari *YVA-menettely*.  4.7.2023. Seinäjoki:  Etelä-Pohjanmaan ELY-keskus. Viitattu 27.2.2024.
10. ↑  Merkkikallion tuulivoimahanke on valmistumassa *pohjankyro-lehti.fi*. Helsinki:  YLE. Viitattu 28.2.2024.
11. 1 2  Merkkikallion tuulivoimapuisto - Ympäristövaikutusten arviointiohjelma (s. 1–2, 9–10, 12–14, 20–22) *YVA-menettely*.  kesäkuu 2014. Seinäjoki:  FCG Suunnittelu ja tekniikka Oy / OX2. Viitattu 27.2.2024.
12. ↑  Yhteysviranomaisen lausunto Merkkikallion tuulivoimapuiston ympäristövaikutusten arviointiohjelmasta (PDF) *YVA-menettely*.  17.9.2014. Seinäjoki:  Etelä-Pohjanmaan ELY-keskus. Viitattu 27.2.2024.
13. ↑  Yhteysviranomaisen lausunto Merkkikallion tuulivoimapuiston ympäristövaikutusten arviointiselostuksesta (PDF) (s. 1–2, 4, 19) *YVA-menettely*.  16.6.2015. Seinäjoki:  Etelä-Pohjanmaan ELY-keskus. Viitattu 27.2.2024.
14. ↑  Hantula, Riia: Merkkikallion tuulipuistosta tehdyt valitukset hylättiin *yle.fi*.  3.7.2019. Helsinki:  YLE. Viitattu 28.2.2024.
15. ↑  Valitus päätöksestä: Vaasan hallinto-oikeus 26.6.2019 nro 19/0315/3 *kho.fi*.  27.4.2021. Helsinki:  Korkein hallinto-oikeus. Viitattu 27.2.2024.
16. ↑  Merkkikallion loput kolme voimalaa saivat rakennusluvan *ox2.com*.  5.10.2021. Helsinki:  OX2 Suomi. Viitattu 27.2.2024.
17. ↑  Björklund, Sebastian: Merkkikallion tuulipuiston rakennustyöt alkaa Vaasan ja Mustasaaren rajalla – rakennuslupa myös kolmelle viimeiselle tuulivoimalalle *yle.fi*.  6.10.2021. Helsinki:  YLE. Viitattu 28.2.2024.